Fehér Enikő

**NYUSZIKÁM**

egyfelvonásos

APA

ANYA

GYEREK

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Apa fekvőtámaszt nyom, felülésezik alsógatyában és trikóban*

GYEREK *(álmosan bemegy a szobába)* Hol van Anya?

APA *(felül)* Máris felébredtél? Reggeli?

*A gyerek leül, várakozón néz Apára.*

APA Na mi van, várod, hogy a szádba repüljön a sültgalamb?

GYEREK Anya minden reggel csinál nekem reggelit.

APA Nahát! De jó dolga van egyeseknek! Akkor most én csinálok neked, jó? Nem tudod, Anya hol tartja a kenyérvágó kést? Azt hittem szeletelt kenyeret vettem, de ez nem az.

*Csapkod, keresgél, végül megunja, kivesz egy müzlistálat, tejet rak bele, majd müzlit, a gyerek elé rakja*

APA Tessék, müzli, jó lesz?

GYEREK Anya nem így szokta.

APA Mit nem így szokott?

GYEREK A müzlit. Előbb beleszórja, és aztán önti bele a tejet.

APA És így nem jó?

GYEREK Nem.

APA Na ne hülyéskedj velem, teljesen ugyanolyan, edd csak meg.

GYEREK Nem. Így nem szeretem.

APA Figyelj mókuskám, semmi különbség nincs, aközött, ha előbb megy a tej, aztán a müzli, és aközött, ha előbb a müzli, aztán a tej. Ugyanolyan finom.

GYEREK Akkor edd meg te!

APA Ne szemtelenkedj velem, mert így is ideges vagyok! Akkor mit kérsz reggelire?

GYEREK Müzlit.

*megcsinálja fordítva, esznek.*

GYEREK Apa!

APA Igen?

GYEREK Hol van Anya?

APA Mondtam, hogy a kórházban van. Dolgozik.

GYEREK Nem hívjuk fel?

APA Biztos nagyon elfoglalt, most túlóráznia kell, annyian vannak, te is tudod. De biztos mindjárt jön.

*A telefonját nézi, üzeneteket ír.*

APA Neked nincs házid? Meddig kell megcsinálnod a matekot?

GYEREK Nem akarok most matekozni. Unom a matekot.

APA Már pedig amíg nincs kész a matekfeladat, addig nincs játék!

GYEREK De Apa.

APA Figyelj! Meg kell csinálnod a feladatot, vagy Anya dühös lesz rád, azt nem akarod, igaz?

GYEREK Igaz.

APA Na. akkor gyerünk, hozd a füzeted, és csináld meg a feladatot. *(híreket olvas.)* Nem hiszem el, megint százzal több fertőzött. Mennyi lesz még, baszki? Egész nap csak azt lehet olvasni, hogy hányan, hol és hogyan fertőződtek meg. Most még sportot se tudok olvasni, mert nincs. Pedig még azt is elviselném, ha kikapna a Fradi. Csak történjen már valami!

*Gyerek lecsapja a ceruzát.*

APA Mi van, nem megy?

GYEREK Így nem tudok tanulni.

APA Hogyan?

GYEREK Ha itt kiabálsz mellettem.

APA Nem kiabálok.

GYEREK De kiabálsz.

APA Mondom, hogy nem kiabálok!

GYEREK De.

APA Nem.

*Apa-gyerek: felváltva: nem, de, nem, de.*

APA Elég ebből! Mennyi az idő? Muszáj lemennem.

*Felöltözik, inget vesz és nadrágot, egy parfümöt szagol, zsebre teszi.*

APA Mókuskám, lemegyek az üzletbe! Addig csináld szépen csendben a feladatod.

GYEREK Apa, hadd menjek veled! Én is meg szeretném etetni az állatokat.

APA Szó sem lehet róla! Apának egyedül kell mennie, nehogy aztán te is elkapd a vírust az utcán.

GYEREK De én meg akarom etetni a nyuszikat!

APA Ne aggódj, jól megtömöm a nyuszikákat, mire vége ennek az egésznek olyan egészségesek lesznek a sok répától, hogy csuda. Te pedig írd meg addig a leckét! Ha megjövök, kikérdezem!

*Fütyörészve lemegy*

GYEREK Mindig kiabál.

*Anya megérkezik*

ANYA Szia kicsikém! Hullafáradt vagyok, hadd üljek le. *(gyerek kézfertőtlenítőt nyújt felé áhítatosan, kezet mos)* Apád?

GYEREK Lement a boltba, azt mondta, megtömi a nyuszikákat répával.

ANYA Megint? Túl jó dolga van ezeknek az állatoknak.

GYEREK Anya, felhozhatok egy nyuszit?

ANYA Kicsim, ezt már ezerszer megbeszéltük! Te sem akarhatod, hogy Anya egész nap tüsszögjön a szőrétől. Mióta van lent?

GYEREK Nagyon régóta.

APA *(megérkezik, az ingjét igazgatja)* Na, helló! Á, szia drágám! Milyen volt a műszak?

ANYA Feje tetején áll minden, nagyon fáradt vagyok, mindjárt megyek aludni. Mostál kezet? Ha még nem, azonnal tessék kezet mosni! Addig hozzánk se érj! De kiöltöztél azoknak a dögöknek!

APA Hát mégsem mehettem le alsógatyában az utcára.

ANYA Mi ez a szag?

APA Semmi, én csak.

ANYA Te beparfümözted magad? Mégis minek?

APA Én csak.

ANYA Valami nővel szórakozol megint, míg én egész álló nap dolgozom? Hazajövök, alig állok a lábamon, te meg parfümösen leszédelegsz, és itt hagyod a gyereket teljesen egyedül, magára hagyod, amikor tudod, hogy olyan fáradt vagyok, hogy beszélni sincs erőm?

APA De én nem.

ANYA Mit te nem? Akkor mi ez a parfümszag? Meg a vasalt ing, amit amúgy velem vasaltatsz munka után, mert egy szalmaszálat sem teszel itthon keresztbe, míg én dolgozom. Szóval, mi ez?

APA Nyuszikám, nyugodj meg!

ANYA Nekem te ne mondjad, hogy nyugodjak meg, mikor kurvát viszel a kisállatkereskedésbe. Legalább kezet mostatok előtte? Erre nem is gondoltál, mi? Te felelőtlen állat, és ha fertőzött az a kis luvnya, mi van, ha már te is fertőzött vagy, nem gondolsz a gyerekre, ha ő is megbetegszik, én nem tudom ápolni, én huszonnégyórázom, erre nem gondoltál, nem mi, te szerencsétlen!

APA Én, én.

ANY Áhhá. Nem is nő volt, ugye?

APA Hogy micsoda?

ANYA Tudtam, mindig is tudtam. Sejtettem, hogy innen fúj a szél. Mégis melyik heteró pasi nyit kisállatkereskedést?

APA Na ide figyelj, most már aztán kuss legyen! Nem elég, hogy lebuzizol a gyerek előtt, de még hülyeségeket is beszélsz bazmeg! Nyuszikám. Idefigyelj, mert csak egyszer mondom el. Érdekel, hogy mit csinálok olyan gyakran a boltban? Hogy miért szaladgálok le félóránként? Hát nyuszikám, ha nagyon tudni akarod, nem egy nővel cicázom, de nem is egy pasival, hanem cigizek. Ci-gi-zek. Érted?

ANYA Ne, nyuszkovics? Megint visszaszoktál? De hát megígérted!

APA Igen, nyuszikám, de muszáj volt rágyújtanom, mert ebben a lakásban máshogy nem lehet kibírni. Vagy dolgozol, és a nyakamba szakajtod az összes eddigi hülye feladatodat, pedig hidd el, megvan a magam gondja is, vagy itt vagy és rikácsolsz egész nap a fülembe.

ANYA De megbeszéltük, hogy soha többé nem. Tudod, hogy utálom a szagát, felfordul a gyomrom tőle.

APA Erre is gondoltam, nyuszika, ezért ez a príma kis parfüm, hogy te, drágám, egy picikét se érezd azzal az érzékeny orrocskáddal.

ANYA És az ing? Minek vágtad magad puccba?

APA Hát ez volt az egyetlen tiszta, mert még nem jutottam el a mosásig. És most, ha megengeded, visszamegyek a boltba cigizni, mert rohadtul elegem van.

ANYA Ne, nyuszika, ne haragudj, hogy kiabáltam, csak olyan rohadt fáradt vagyok, azt se tudom, ki beszél már belőlem. Gyere ide drágám, hadd ölelgesselek meg.

APA Na, gyere ide, hadd adjak egy puszit.

ANYA Fú, de szörnyű cigiízed van.

*Nagy családi ölelés, gyerek középen*

GYEREK Anya, csörög a telefonod!

ANYA Jaj Istenem, ki az már megint?

*Meglátja a számot, félrevonul, suttogva)*: Ne most mackó, most nem alkalmas.

APA *(bekapcsolja a tévét)* Ki volt?

ANYA Győrfi Pál, azt mondja, maradjak otthon.

APA Engem is hívott ma.

ANYA Tényleg? Na, ez érdekes.

GYEREK Anya, ki az a győrfipál?

ANYA Egy rendes mentősbácsi.

APA Aki mindig mondja a mese előtt, hogy maradj otthon.

GYEREK Ő nagyon kedves bácsi. Kedvesebb, mint Apa.

ANYA Bizony, sokkal kedvesebb.

*Már kezdenek elaludni a tévé előtt, mikor újabb telefoncsörgés*

ANYA *(félrevonul)* Mi az mackó? Igen, hazaértem, minden rendben. Jaj, én is nagyon élveztem, gyönyörű éjszaka volt! Hogy mi? Nem, már nincs rajtam a fehér köpeny. *(Valamivel hangosabban)* Jaj, milyen vagy, van rajtam ruha!

APA *(felébred a zajra.)* Kivel beszélsz?

ANYA *(suttogva a telefonba)* leteszem, puszi-puszi. *(hangosan Apának)* Áh, megint Győrfi Pál volt. Biztos akart lenni benne, hogy otthon vagyok.

APA Na ne hülyéskedj velem nyuszikám! Hallottam, ahogy azt mondtad, hogy puszi-puszi! Add csak ide a telefonod.

ANYA Mit hallgatózol, törődj a magad dolgával!

APA Ide a telefont!

ANYA Tessék. De tényleg Győrfi Pál volt, álmodtad azt a puszi-puszit.

APA Te teljesen hülyének nézel? Na, lássuk a híváslistát. Én nem látok itt semmiféle Győrfit.

TELEFON (KIHANGOSÍTVA) Jó napot kívánok, Győrfi Pál vagyok. Egy egyszerű, de nagyon fontos kérdéssel fordulok Önhöz. Magyarország kormánya.

APA Fogd be a pofád, tudom, hogy hallasz, te rohadék! Méghogy Győrfi Pál, majd adok én neked! Ki vagy, beszélj, te seggfej!

TELEFON Jó napot kívánok, én tényleg Győrfi Pál vagyok. De kivel beszélek?

APA *(Anyához)* Vele csalsz meg? Komolyan? És milyen éjszaka volt az mégis, amit ti ketten átéltetek, he? Kézmosás volt, vagy csak puszi-puszi, mi?

ANYA Ő egy nagyon rendes ember. Figyelmes, kedves, megnevettet. Jó hozzám. Te mikor beszélgettél velem utoljára?

APA Megölöm! Esküszöm, megölöm! Kitekerem a nyakát, mint egy nyúlnak!

*Kabátot vesz, cipőt*

GYEREK Apa, hova mész?

APA Kinyírom Győrfi Pált!

GYEREK De Apa! Azt mondta, maradjunk otthon!

*Sötét*

2020